Sophie Løhde (V), 2008-05-08:
Debatter om gruppeeksamen har der været et par stykker af før her i Folketingssalen, og jeg synes, at man i stedet for at diskutere helt sort-hvidt, hvorvidt man er for eller imod gruppeeksamen, kunne det måske forekomme en anelse mere nuanceret, at man også dykker lidt længere ned i substansen og diskuterer, om man får en mere retfærdig karakter ved en individuel eksamen, og dermed, hvilken en af de to eksamensformer der bedst imødekommer ønsket om reelle individuelle karakterer.
Eller vi kan for den sags skyld diskutere, hvilken eksamensform der rent faktisk er mest fair over for den enkelte studerende. For at starte med det første vil jeg, ligesom jeg gjorde ved førstebehandlingen, tage udgangspunkt i citatet om, at uddannelse er et godt kørekort, når man begiver sig ud på livets motorvej.
Derefter vil jeg gentage det spørgsmål, jeg stillede sidst, nemlig hvem der her i salen kunne forestille sig, at man blev sendt ud i trafikken med et kørekort, der var erhvervet som følge af fem køreskoleelevers præstation på glatbanen.
Næppe ret mange, for det vil jo svare til, at en styrede rattet, en styrede gearet, en styrede bremsen osv.
Godt nok er alle muligheder åbne for, at man kan forberede sig til teoriprøven sammen alt det, man har lyst til, men det ændrer jo ikke ved, at teoriprøven og selve køreprøven i sidste ende alene kan erhverves på grundlag af egne præstationer, altså en individuel vurdering.
Derfor vil jeg også gerne endnu en gang understrege, at for Venstre er uddannelse altså et af de vigtigste kørekort, man overhovedet kan erhverve sig her i livet.
Så ligesom et kørekort tilhører den enkelte og ikke en gruppe, er det for Venstre også afgørende, at selve uddannelsens kørekort, nemlig eksamensbeviset, tilhører den enkelte studerende og ikke en gruppe.
Og af samme årsag er det jo, at vi mener, at eksamensbeviset med god grund skal afspejle den enkeltes kompetencer og viden, det vil sige, afspejle, hvad den enkelte elev rent faktisk kan.
Man kunne også tage et andet eksempel til illustration, idet det jo kunne være interessant at spørge sig selv, om virksomhederne afholder gruppesamtaler med ansøgerne, når de skal ansætte nogle nye medarbejdere til virksomheden.
Vi ved godt i Venstre, at man i mange tilfælde arbejder i grupper på en moderne virksomhed, men man arbejder også individuelt, og derfor må man jo nok også erkende, at det forekommer en anelse usandsynligt, at man skulle blive ansat sammen med hele sin gruppe.
Man kunne også se på spørgsmålet om, hvorvidt man får en mere retfærdig karakter ved gruppeeksamen end ved en individuel eksamen.
Her vil jeg igen fremdrage den seneste undersøgelse fra Aalborg Universitet, og det er jo tankevækkende, at det er de studerende selv, som anfører, at et markant flertal af de studerende siger, at man får en bedre karakter end fortjent ved gruppeeksamen end ved individuel eksamen.
Derudover påpeges det jo også i undersøgelsen, at censorerne vurderer, at i en individuel eksamination så fremgår det tydeligere, hvem der har båret læsset i gruppen, og at der derfor er bedre mulighed for at give nogle reelle individuelle karakterer.
Med det udgangspunkt kan jeg jo godt forstå, at oppositionen foretrækker en eller anden sort-hvid diskussion af gruppeprøver eller ej, men jeg synes faktisk, at vi skal diskutere, hvad det er for en af de to eksamensformer, der kan leve op til den fælles målsætning om at give de individuelle karakterer
, altså eksamensbeviset tilhører den enkelte frem for en gruppe.
Det sidste, jeg nævnte, var spørgsmålet om, hvilken eksamensform der så er mest fair over for den enkelte studerende.
I den forbindelse kunne det jo være interessant at diskutere den undersøgelse, som blev lavet på Danmarks Pædagogiske Universitet i 2003.
Her pegede man nemlig på, at gruppeeksamen især er vanskelig for de fagligt svage elever, og på den baggrund synes jeg med rette man kan spørge forslagsstillerne, om det bare principielt er vigtigere at genindføre gruppeeksamen end at tage hensyn til de fagligt svage elever, der jo altså ifølge undersøgelsen har svært ved at klare sig godt til en gruppeeksamen.
I Venstre er vi ikke i tvivl.
Vi vælger det sidste, og jeg skal på den baggrund også meddele, at vi ikke kan støtte beslutningsforslaget her i dag.